A 2001/10/EK iránymutatással módosított, 2000. július 20-i 2000/6/EKB iránymutatás egységes szerkezetbe foglalt változata a Központi Bankok Európai Rendszere és az Európai Központi Bank alapokmánya 52. cikkének az átmeneti időszak vége után történő végrehajtásáról

(2001/C 325/12)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Közösséget létrehozó szerződésre, (a továbbiakban: a Szerződés), és különösen annak 106. cikke (1) bekezdésére, valamint a Központi Bankok Európai Rendszere és az Európai Központi Bank alapokmánya (a továbbiakban: az Alapokmány) 12.1., 14.3. és 52. cikkére,

mivel:

(1) Az Alapokmány 52. cikke felhatalmazza az Európai Központi Bank (EKB) Kormányzótanácsát, hogy megtegye a szükséges intézkedéseket annak biztosítására, hogy a nemzeti központi bankok (NKB-ok) a visszavonhatatlanul rögzített árfolyamú pénznemben denominált bankjegyeket névértéken átváltsák.

(2) Az Alapokmány 52. cikkének célja, hogy a Szerződés 123. cikkének (4) bekezdésében említett átváltási arányok elfogadása után biztosítsa a magas szintű helyettesíthetőséget a nemzeti valutaegységek között, valamint a nemzeti valutaegységek és az euro között. E célból az EKB Kormányzótanácsa biztosítja az eltéréssel nem rendelkező tagállamok NKB-ja által kibocsátott bankjegyek átváltását euro-bankjegyekre minden központi bank által, rögzített árfolyamon.

(3) Az NKB-k biztosítják a többi részt vevő tagállam bankjegyeinek euro-bankjegyekre és -pénzérmékre történő átváltását vagy a nemzeti jogszabályoknak megfelelően számlán történő jóváírását. A nemzeti központi bankok biztosítják a többi részt vevő tagállam bankjegyeinek euro-bankjegyekre és -pénzérmékre névértéken történő átváltását. Az NKB-ok kötelesek e szolgáltatást saját maguk biztosítani, vagy olyan ügynököket kijelölni, akik az ő nevükben elvégzik azt.

(4) Az EKB Kormányzótanácsa biztosítja, hogy minden NKB számára kötelező legyen valamely másik, eltéréssel nem rendelkező tagállam NKB-je által kibocsátott bankjegy euro-bankjegyekre történő átváltása, rögzített árfolyamon.

(4a) Mivel általános szabályként ismert, hogy a jelentősen sérült bankjegyek nem alkalmasak átváltásra, és az átváltási szabályokból kizárt bankjegyek egyes kategóriáira vonatkozóan külön tájékoztató fog készülni; mivel néhány részt vevő tagállam NKB-je jelölési rendszert fog bevezetni a nemzeti bankjegyek forgalomból való kivonásának megkönnyítése és védelme céljából, ezért a megjelölt bankjegyeket kifejezetten az átváltásra alkalmatlan bankjegyek között kell feltüntetni; ezért a különböző tagállamok által alkalmazott jelölési eljárásra vonatkozó információkat az EKB weboldalán elérhetővé kell tenni.

(5) Az Alapokmány 12.1. és 14.3. cikkével összhangban az EKB iránymutatásai a közösségi jog szerves részét képezik,

ELFOGADTA EZT AZ IRÁNYMUTATÁST:

1. cikk

Fogalommeghatározások

Ezen útmutató alkalmazásában:

"NKB-ok" : azon tagállamok nemzeti központi bankjai, amelyek a Szerződésnek megfelelően bevezették a közös valutát,

"részt vevő tagállam" : minden olyan tagállam, amely a Szerződésnek megfelelően bevezette a közös valutát,

"más részt vevő tagállamok bankjegyei" : valamely NKB által kibocsátott bankjegyek, amelyek 2001. december 31-én törvényes fizetőeszközök voltak, és amelyeket egy másik nemzeti központi banknak vagy annak kijelölt ügynökének átváltás céljából bemutatnak,

"más részt vevő tagállamok bankjegyeinek átváltása" : valamely nemzeti központi bank által kibocsátott bankjegyek átváltása, amelyeket egy másik nemzeti központi banknak vagy annak átváltásra kijelölt ügynökének euro-bankjegyekre és -pénzérmékre való átváltás vagy számlán történő jóváírás céljából bemutatnak,

"jelölés" : a nemzeti bankjegyek megkülönböztető jellel, történő ellátása (pl. lyukasztás), amelyet az egyes részt vevő tagállamok szintjén hozott jogi intézkedések végrehajtásakor felhatalmazott intézmények alkalmaznak, a nemzeti bankjegyek forgalomból való kivonásának lehetővé tétele céljából,

"névérték" : azon érték, ami az EU Tanácsa által a Szerződés 123. cikkének (4) bekezdése szerint elfogadott átváltási arányokból származik, a "vételi és eladási árfolyam" közötti eltérés nélkül.

2. cikk

A névértéken való átváltás kötelezettsége

(1) Az NKB-ok az országuk területén legalább egy helyen, önmaguk vagy nevükben eljáró ügynökeik útján biztosítják más részt vevő tagállam bankjegyeinek euro-bankjegyekre és -pénzérmékre történő átváltását névértéken, vagy kérésre azok névértékének az átváltást végző intézménynél vezetett számlán történő jóváírását, amennyiben ezt a nemzeti jogszabályok lehetővé teszik.

(2) Az NKB-ok korlátozhatják az egy napon vagy az egy ügylet során beváltható más részt vevő tagállamok bankjegyeinek számát és/vagy összértékét.

3. cikk

Az átváltásra alkalmas bankjegyek

Más részt vevő tagállamok azon bankjegyei, amelyek ezen iránymutatás szerint alkalmasak az átváltásra, nem lehetnek jelentősen sérültek. A bankjegy nem állhat kettőnél több részből vagy nem lehet bármilyen lopás elleni eszközzel megrongált. Nem lehetnek továbbá lyukasztással vagy más formában megjelölték vagy olyan módon megrongáltak, ami lehetetlenné teszi a jelölés felismerését..

4. cikk

Záró rendelkezések

Ezt az iránymutatást a részt vevő tagállamok valamennyi bankjegyének 2002. január 1-je és 2002. március 31-e közötti átváltásakor kell alkalmazni.

Ennek az iránymutatásnak a részt vevő tagállamok NKB-i a címzettjei.

Ezt az iránymutatást az Európai Közösségek Hivatalos Lapjában ki kell hirdetni.

--------------------------------------------------